I dag begyndte retssagen mod en nu 37-årig tidligere lærer på Karensmindeskolen i Støvring, som er tiltalt for at have filmet 81 skolepiger fra 5. til 9. klasse i skolens omklædningsrum med skjult kamera. Og fordi eleverne var under 15 år, da de blev filmet, er han også tiltalt for besiddelse af børneporno. De hemmelige optagelser fandt sted fra juli 2013 til 4. februar 2019. Samtlige 60 tilhørerpladser i Retten i Aalborg var fyldte, da den 37-årige lærer afgav forklaring. Mange af tilhørerne var forældre til de skolepiger, som er blevet ulovlig filmet på skolen. Den tiltalte var tydeligt påvirket af sagen og fældede flere gange en tåre, da anklageren læste sagens 41 tiltalepunkter op. Placerede net i omklædningsrum Den 37-årige mand forklarede, at han havde brugt kuglepenne med indbyggede kamera til at filme skoleeleverne med. - Jeg havde en taske med et net på siden, hvor en kuglepen passede ind. Jeg gik ind i omklædningsrummet og placerede tasken på en krog og tændte kuglepennen, forklarede den tidligere lærer. Han sagde, at han på en eller anden måde var afhængig af det adrenalinkick og risiko, der var forbundet med at filme skoleeleverne. Ifølge anklageskriftet begyndte den 37-årige i juli 2013 at filme eleverne. Håbede at blive opdaget Han forklarede i retten, at han slettede de første optagelser, og at der gik et helt år, inden han filmede eleverne igen. - Jeg kunne ikke holde trangen tilbage. Jeg hader mig selv og er forskrækket over, hvordan jeg kunne finde på det. Det er utilgiveligt. Måske havde jeg håbet på, at det ville blive opdaget, så det kunne stoppe, sagde den tiltalte i retten. I forbindelse med tiltalen for besiddelse af børneporno, som udover billedmateriale også indeholdt nogle videoer, han havde downloadet fra internettet, sagde den tiltalte, at han godt vidste, at det var en gråzone, men at han aldrig har delt noget af materialet, han havde på sin computer. Den tiltalte fik det sidste ord i retten, og han vendte sig mod tilhørerne og sagde undskyld, og at han ikke håbede, at sagen ville forfølge pigerne, da han ingen intentioner havde om at gøre dem fortræd, men at det skyldtes, at han havde personlige problemer. Forventes dom 2. marts Anklageren nedlagde påstand om, at den tiltalte skal straffes med i alt seks måneders betinget fængsel for de uberettigede optagelser og blufærdighedskrænkelse samt besiddelse af børneporno. Straffen skal være betinget af, at den tiltalte modtager sexologisk behandling. Og derudover skal han frakendes retten til at arbejde med børn og unge under 18 år i en ubestemt periode. Anklageren fandt det skærpende, at den tiltalte har misbrugt sin stilling som lærer. Den tiltales forsvarer mente derimod, at en betinget straf på tre måneders fængsel med vilkår om samfundstjeneste vil være passende. Samtidig skal den tiltalte ikke frakendes retten til at arbejde med børn, og hvis det sker, skal det maksimalt være i et år. Den 37-årige kan erkende sig skyldig i stort set alle forhold i anklageskriftet. Det forventes, at der afsiges dom 2. marts.
I dag begyndte retssag mod 37-årig lærer, der er tiltalt for at optage videoer fra omklædningsrum på Karensmindeskolen i Støvring.